JAMHURI YA MUUNGANO WA TANZANIA
WIZARA YA ULINZI NA JESHI LA KUJENGA TAIFA

Simu:      +255 (26) 2350762						        S.L.P. 2924
Nukushi: +255 (26) 2351525					        40000, DODOMA
Baruapepe: ps@modans.go.tz					                 TANZANIA.
Tovuti: www.modans.go.tz

TAARIFA KWA VYOMBO VYA HABARI

Mkutano wa Tatu wa Tume ya Kudumu ya Pamoja baina ya Tanzania na Msumbiji kuhusu ulinzi na usalama (The Joint Permanent Commission on Defence and Security – JPCDS), kilichofanyika katika Ukumbi Julius Nyerere International Convention Centre, Jijini Dar es Salaam kwa siku tatu mfululizo kuanzia tarehe 03 – 05 Juni, 2021.

Ujumbe wa Tanzania uliongozwa na Waziri wa Ulinzi na JKT, Mheshimiwa Elias John Kwandikwa (Mb), akiambatana na Naibu Waziri wa Mambo ya Ndani ya Nchi, Mheshimiwa Hamza Khamis Chillo (Mb), Katibu Mkuu wa Wizara ya Ulinzi na JKT, Dkt. Faraji Kasidi Mnyepe, Katibu Mkuu wa Wizara wa Mambo ya Ndani ya Nchi, Bw. Christopher Kadio, Mkuu wa Majeshi ya Ulinzi, Jenerali Venance Salvatory Mabeyo, Wakuu wengine wa Vyombo vya Ulinzi na Usalama pamoja na Taasisi za Serikali.

Kwa upande wa Msumbiji ujumbe huo uliongozwa na Waziri wa Ulinzi wa Msumbiji, Mheshimiwa Jaime Augusto Bessa Neto, akiambatana na Waziri wa Mambo ya Ndani Mheshimiwa Amade Miquidade, Katibu Mkuu wa Wizara ya Ulinzi wa Taifa, Bw. Casimiro Augusto Mueio na viongozi wengine kutoka Taasisi za Ulinzi na Usalama.

Mkutano huo ulipokea na kujadili ripoti mbalimbali zilizowasilishwa kutoka Kamati zake tatu yaani Ulinzi (Defence Committee), usalama wa raia (Public Security Committee) pamoja na ile ya usalama wa Taifa (State Security Committee) na hatimaye kupitisha maazimio yaliyohusu mafunzo na mazoezi ya pamoja baina ya majeshi ya nchi mbili hizi, kuongeza shughuli za doria za mpakani, kuimarisha ulinzi wa mpaka na kuanzisha chombo maalum kitakachosaidia kupambana na uhalifu baina ya mataifa haya.

Aidha, Tume hiyo ililaani vikali mashambulizi ya kigaidi yaliyofanywa katika jimbo la Cabo Delgado nchini Msumbiji, ambapo watu kadhaa walipoteza maisha, wengine kukimbia makazi yao pamoja na uharibifu wa mali za umma na binafsi. Kwa kufanya hivyo, pande mbili hizi zimekubaliana kushirikiana katika mapambano dhidi ya kikundi hiki cha kigaidi kwa kubadilishana taarifa, maarifa pamoja na mambo mengine mengi. 

Hii ni mara ya pili kwa mkutano kama huo kufanyika nchini Tanzania, mkutano wa kwanza ulifanyika Dar es Salaam, Tanzania tarehe 04 - 06 Februari, 2011 ambapo Tume hii ilianzishwa rasmi. Na mkutano wa pili ulifanyika Maputo Msumbiji tarehe 02 – 04 Aprili, 2013 na mkutano ujao unatarajiwa kufanyika mwakani nchini Msumbiji mwezi Juni kwa tarehe na mahali itakayopangwa hapo baadaye.  

Imetolewa na;
Kitengo cha Mawasiliano Serikalini
Wizara ya Ulinzi na JKT
Dar es Salaam
05 Juni, 2021